Il-Ministru għat-Turiżmu, Edward Zammit Lewis, ħabbar li kumpanija tal-cruise-liners fil-ġimgħat li ġejjin se tagħmel kampanja  għal reklutaġġ lil żgħażagħ Maltin biex jaħdmu fuq il-vapuri tagħha. Fl-ewwel żjara lill-Istitut tal-Istudji Turistiċi mill-ħatra tiegħu bħala Ministru tat-Turiżmu, Edward Zammit Lewis ħabbar li kumpanija barranija tal-cruise-liners se tagħti opportunita’ ta’ xogħol lill-istudenti ta’ dan l-istitut. Dr Zammit Lewis wera sodisfazzjoni li din is-sena n-numru ta’ studenti ġodda fuq bażi full time rdoppja u laħaq it-800. Hu stqarr li dan l-istitut huwa storja ta’ suċċess b’95% tal-istudenti jsibu xogħol mil-ewwel fuq il-linja li studjaw. Ic-Chairman tal-ITS,  Ernest Azzopardi ħabbar li għall-ewwel darba, mis-sena d-dieħla l-ITS se jibda joffri programm ta’ studju f’livell ta’ baċellerat fl-arti kulinarja. Dr Azzopardi spjega li l-ITS għandu funzjoni importanti fl-iżvilupp mhux biss edukattiv iżda anke ekonomiku għax iħarreġ l-istudenti biex isostnu waħda mil-aktar industriji f’Malta.